text: La Llegenda de Sant Jordi | Projecte cinematogràfic – 2014
  Aquest projecte duu aquesta gran història èpica a les pantalles, d'una manera seriosa, documentada, profunda i atractiva.
  Orna, el director de la pel.lícula, ha afegit a la història elements circumstancials, visuals o poètics, però ha mantingut intacta la seva essència: una història rica en solidaritat, coratge, amor i lleialtat. Ha estat rodada en localitzacions espectaculars, utilitzant escenografia i vestuari d'època. És un relat apassionant per a tots els públics a partir de 7 anys. La seva duració és de 45 minuts.
  L'ànim d'aquest projecte és evidenciar que la llegenda en si és molt més rica que la simple història princesa-drac-cavaller-rosa que cada primavera solem explicar i fem dibuixar als nostres infants, a casa o a l'escola. Hem realitzat una versió cinematogràfica i completa d'aquesta història cavalleresca, com mai no s'havia fet abans. L'hem dotat d'un ric marc visual, sonor i musical. Pretenem fer-la atractiva, oferir la redescoberta d'una història en què identificar-se. Aconseguir que emocioni.
  La pel.lícula s'ha rodat en més de 15 localitzacions diferents en les comarques del Pla de l'Estany, El Ripollès, La Garrotxa i L'Alt i el Baix Empordà. La música ha estat escollida, arranjada i enregistrada expressament per al projecte, i consta de peces medievals catalanes i occitanes d'entre els segles X i XIII. Ha estat interpretada per l'Ensemble Athenea Trobadors i Els Berros de la Cort. També s'ha utilitzat una peça enregistrada l'any 2006 per la ja traspassada trobadora Maria Laffitte. El so ha estat enregistrat en directe. Donat que es tracta d'una producció de cinema fantàstic, s'ha posat especial cura en el disseny i creació d'efectes especials sonors.
  Aquí teniu, doncs, una història èpica i fantàstica, explicada d'una manera fidel: ni còmica, ni recargolada, ni massa pomposa. Però emotiva, de totes totes.